A BIZOTTSÁG 517/2009/EK RENDELETE
(2009. június 17.)
a 43/2009/EK tanácsi rendeletnek az ICES IIIa övezet közösségi vizein, valamint az ICES IIa és IV övezet közösségi vizein folytatott homokiangolna-halászatra vonatkozó fogási korlátozások tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a fogási korlátozások hatálya alá tartozó vizeken tartózkodó közösségi hajókra és a közösségi vizekre bizonyos halállományok és halállománycsoportok tekintetében alkalmazandó halászati lehetőségeknek és a kapcsolódó feltételeknek a 2009. évre történő meghatározásáról szóló, 2009. január 16-i 43/2009/EK tanácsi rendeletre (1) és különösen annak 5. cikke (3) bekezdésére,
mivel:
(1)
A 43/2009/EK rendelet IA. melléklete ideiglenes jelleggel fogási korlátozásokat állapít meg az ICES IIIa övezet közösségi vizein, valamint az ICES IIa és IV övezet közösségi vizein folytatott homokiangolna-halászat tekintetében.
(2)
A 43/2009/EK rendelet IID. mellékletének 6. pontja értelmében a Bizottságnak a Nemzetközi Tengerkutatási Tanács (ICES) és a halászati tudományos, műszaki és gazdasági bizottság (HTMGB) szakvéleménye alapján felül kell vizsgálnia az említett övezetek tekintetében a homokiangolna-állományra vonatkozó, 2009. évi teljes kifogható mennyiséget és kvótákat.
(3)
Az ICES IIa és IV övezetre vonatkozó teljes kifogható mennyiséget a 43/2009/EK rendelet IID. melléklete 6. pontjának második albekezdésében szereplő képlet alapján kell megállapítani. A teljes kifogható mennyiség a szóban forgó képlet alapján 435 000 tonna.
(4)
A 43/2009/EK rendelet IID. mellékletének 7. pontjával összhangban az ICES IIa és IV övezetre vonatkozó teljes kifogható mennyiség nem haladhatja meg a 400 000 tonnát.
(5)
A homoki angolna olyan északi-tengeri állomány, amellyel kapcsolatban a Közösség és Norvégia jelenleg nem folytat közös gazdálkodást, jóllehet az állomány területileg megoszlik a két fél között. Az e rendeletben előírt intézkedések összhangban vannak a Norvégiával folytatott azon konzultációkkal, amelyekre az Európai Bizottság és Norvégia részvételével 2008. december 10-án megtartott halászati konzultációk következtetéseit összefoglaló, kölcsönösen elfogadott jegyzőkönyv rendelkezései értelmében került sor. Következésképpen az ICES IIa és IV övezet közösségi vizeire vonatkozó teljes kifogható mennyiség közösségi részét célszerű a 400 000 tonna 90 %-ában meghatározni.
(6)
A halászati tudományos, műszaki és gazdasági bizottság ajánlása szerint a teljes kifogható mennyiséget indokolt 4,23 %-kal megemelni annak érdekében, hogy az az ICES IIIa övezet közösségi vizeire is vonatkozzon.
(7)
A 43/2009/EK rendelet IA. mellékletét ezért ennek megfelelően módosítani kell,
ELFOGADTA EZT A RENDELETET:
1. cikk
A 43/2009/EK rendelet IA. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. június 17-én.